สังคมข่าวหุ้น
ดัชนีตลาดหุ้นไทยปิดที่ระดับ 1,617.55 จุด +0.88 จุด มูลค่าซื้อขาย 39,041.84 ล้านบาท ช่วงปลายปี การท่องเที่ยวและการจับจ่ายใช้สอย น่าจะมีมากขึ้น
ดัชนีตลาดหุ้นไทยปิดที่ระดับ 1,617.55 จุด +0.88 จุด มูลค่าซื้อขาย 39,041.84 ล้านบาท ช่วงปลายปี การท่องเที่ยวและการจับจ่ายใช้สอย น่าจะมีมากขึ้น
25 ธ.ค. 2565

ดัชนีตลาดหุ้นไทยปิดที่ระดับ 1,617.55 จุด เพิ่มขึ้น 0.88 จุด มูลค่าการซื้อขาย 39,041.84 ล้านบาท ช่วงปลายปี การท่องเที่ยวและการจับจ่ายใช้สอย น่าจะมีมากขึ้น พร้อมจับตาการประกาศตัวเลขการส่งออกของไทยที่จะออกมาในสัปดาห์นี้
ราคาหุ้น TKS ล่าสุด (23 ธ.ค. 2565) เพิ่มขึ้น 7.08% ปิดตลาดที่ 12.10 บาท หลังประกาศเข้าซื้อหุ้น AIT จำนวน 280 ล้านหุ้น ที่หุ้นละ 7.50 บาท มูลค่ารวม 2,100 ล้านบาท คิดเป็นการเข้าซื้อหุ้น AIT ที่ 21.03% เมื่อรวมกับที่ TKS ถือใน AIT เดิม ส่งผลให้ถือหุ้น 22.48% โดยมีแผนเพิ่มทุน 115 ล้านหุ้น เสนอขายที่ 14 บาท มูลค่ารวม 1,610 ล้านบาท ซึ่งคิดเป็น 18.54% ของหุ้นที่ชำระแล้วทั้งหมด ให้กับ SABUY เพื่อนำไปชำระค่าหุ้น AIT เตรียมจัดประชุมวิสามัญผู้ถือหุ้น วันที่ 16 ก.พ. 2566 นี้ หวังเพิ่มศักยภาพการเติบโตทางธุรกิจ
KJL ด้วยภาพรวมการลงทุนของภาครัฐและเอกชนที่มีแนวโน้มฟื้นตัวที่ดีขึ้นอย่างต่อเนื่อง นับเป็นปัจจัยที่สนับสนุนให้รายได้และกำไรสุทธิไตรมาส 4/2565 เพิ่มขึ้น และคาดการณ์ผลงานปี 2565 ออลไทม์ไฮ รายได้ทั้งปีแตะ 1,000 ล้านบาท และกำไรสุทธิเติบโตอย่างมีนัยสำคัญ ส่วนในปี 2566 KJL จะใช้กลยุทธ์ B2B2C ขยายขอบเขตการจำหน่ายสินค้าที่กว้างมากขึ้น เพื่อสร้างฐานที่มั่นคง รวมถึงการขยายกำลังการผลิตเพื่อสอดรับกับการเติบโตของอุตสาหกรรมไฟฟ้าที่เพิ่มมากขึ้น โดยคาดว่าในไตรมาส 1/2566 จะสามารถเพิ่มกำลังการผลิตได้ 2 ล้านชิ้น/ปี จากปัจจุบันที่มีกว่า 20 ล้านชิ้น/ปี พร้อมเพิ่มกำลังการผลิตเป็น 25 ล้านชิ้น/ปี ในไตรมาส 2/2566 ย้ำเป้า 5 ปี ขยายกำลังผลิตโตเฉลี่ยปีละ 15-20% รวมถึงลงทุน Solar Roof ที่จะนำไปสู่การเติบโตอย่างยั่งยืนในอนาคต
META แย้มข่าวดีส่งท้ายปี! หลังบอร์ด GEP ผู้ดำเนินธุรกิจผลิตและจำหน่ายกระแสไฟฟ้าจากพลังงานสะอาดและพลังงานหมุนเวียนให้กับหน่วยงานภาครัฐและเอกชนทั้งในและต่างประเทศ ไฟเขียวจ่ายเงินปันผลจากกำไรสะสมให้กับผู้ถือหุ้น 0.89 บาทต่อหน่วย ส่งผลให้  META เตรียมรับทรัพย์จากการถือหุ้นหลักใน GEP และเดินหน้าก่อสร้างโรงไฟฟ้ามินบูในเฟส 2 พร้อมวางแผนพัฒนาต่อในเฟส 3 และ 4 ต่อไปในอนาคต
HMPRO ทุ่มงบลงทุน 600 ล้านบาท เปิดสาขา โฮมโปร “ลาดกระบัง” สาขาแห่งที่ 95 ดึงกำลังซื้อย่านชานเมืองฝั่งตะวันออก ที่กำลังขยายตัว และมีที่พักอาศัยกว่า 1.57 แสนหลังคาเรือน บนพื้นที่กว่า 8,000 ตารางเมตร ตอบโจทย์ไลฟ์สไตล์คนยุคใหม่ที่ออกไปอยู่ชานเมืองมากขึ้น ช้อปคุ้มสะใจ ส่วนลดมากมาย ครบครันทั้งเรื่องสินค้า และบริการ พร้อมอัดโปรโมชันสุดคุ้ม หวังเป้ายอดขายกว่า 70 ล้านบาทต่อเดือน
PSTC อนาคตสดใส ผู้บริหารคนเก่ง “ปิยะภัทร์ สุวรรณสังข์” ขะมักเขม้นทำงาน เตรียมเข้าประมูลโครงการขนาดใหญ่ธุรกิจก่อสร้างโครงการที่เกี่ยวเนื่องกับพลังงาน ซึ่งบริษัทมีความเชี่ยวชาญ มูลค่ากว่า 2,000 ล้านบาท ในไตรมาส 1/2566 คาดหนุนงานในมือเพิ่มขึ้นอย่างต่อเนื่อง น่าจะผลักดันให้ผลประกอบการในปีนี้และปีต่อ ๆ ไปออกมาดี เพื่อตอบแทนผู้ถือหุ้นและนักลงทุนที่ไว้วางใจเข้ามาลงทุนได้อย่างแน่นอน